Document ID: 31995R3050

Padomes Regula (EK) Nr. 3050/95
(1995. gada 22. decembris),
ar ko uz laiku atceļ autonomos kopējā muitas tarifa nodokļus vairākiem ražojumiem, kas paredzēti lidmašīnu būvēšanai, apkopei un remontam
EIROPAS SAVIENĪBAS PADOME
ņemot vērā Eiropas Kopienas dibināšanas līgumu un jo īpaši tā 28. pantu,
ņemot vērā Komisijas priekšlikumu,
tā kā šobrīd šajā regulā minēto produktu ražošana Kopienā ir nepietiekama vai nepastāv, un ražotāji tāpēc nav spējīgi apmierināt patērētājnozaru vajadzības Kopienā;
tā kā ir Kopienas interesēs pilnīgi atcelt autonomos kopējā muitas tarifa nodokļus šiem produktiem;
tā kā Kopienai ir jāpieņem lēmums par šo autonomo nodokļu atcelšanu;
tā kā regulas, kas uz laiku atceļ autonomos nodokļus lidmašīnām, nav būtiski mainītas pēdējo gadu laikā; tā kā šā iemesla dēļ, cenšoties racionalizēt attiecīgo pasākumu stāšanos spēkā, šķiet lietderīgi neierobežot šīs regulas spēkā esamības termiņu, jo vajadzības gadījumā ar Padomes regulu var panākt tās darbības jomas maiņu;
tā kā Padomes vai Komisijas lēmumi, kas groza kombinēto nomenklatūru un TARIC kodus, nerada būtiskas izmaiņas; tā kā vienkāršošanas labad ir jānosaka, ka Komisija ir pilnvarota pēc apspriešanās ar Muitas kodeksa komiteju veikt vajadzīgos šīs regulas grozījumus un tehniskos pielāgojumus,
IR PIEŅĒMUSI ŠO REGULU.
1. pants
Pielikumā minēto produktu autonomie kopējā muitas tarifa nodokļi ir pilnīgi jāatceļ ar nosacījumu, ka minētie produkti ir paredzēti tādu lidmašīnu būvēšanai, apkopei un remontam, kuru pašsvars pārsniedz 2000 kg. Galīgā izmantojuma kontroli īsteno saskaņā ar 291. līdz 304. pantu Komisijas 1993. gada 2. jūlija Regulā (EEK) Nr. 2454/93, ar kuru paredz noteikumus, kā īstenot Padomes Regulu (EEK) Nr. 2913/92, ar ko ievieš Kopienas muitas kodeksu [1].
2. pants
Tehniskos pielāgojumus, kas vajadzīgi izmaiņu dēļ kombinētajā nomenklatūrā vai TARIC kodos, saskaņā ar 3. pantā norādīto procedūru pieņem Komisija.
3. pants
1. Komisijai palīdz Muitas kodeksa komiteja, kas izveidota ar Padomes Regulas (EEK) Nr. 2913/92 [2] 247. pantu.
2. Komisijas pārstāvis iesniedz Komitejai veicamo pasākumu projektu. Komiteja sniedz savu atzinumu par projektu laikā, ko atkarībā no jautājuma steidzamības var noteikt tās priekšsēdētājs. Atzinumu pieņem ar balsu vairākumu, kas EK Līguma 148. panta 2. punktā noteikts lēmumiem, kuri Padomei jāpieņem pēc Komisijas priekšlikuma. Dalībvalstu pārstāvju balsis Komitejā vērtē, kā noteikts minētajā pantā. Priekšsēdētājs nebalso.
Komisija pieņem pasākumus, kas ir piemērojami tūlīt. Ja šie pasākumi nav saskaņā ar Komitejas atzinumu, Komisija tos tūlīt dara zināmus Padomei. Šādā gadījumā Komisija aptur apstiprināto pasākumu piemērošanu uz trim mēnešiem, sākot no šā paziņojuma datuma.
Padome ar kvalificētu vairākumu var pieņemt citu lēmumu iepriekšējā daļā minētajā termiņā.
3. Komiteja var izskatīt jebkuru ar šīs regulas piemērošanu saistītu jautājumu, ko vai nu pēc savas iniciatīvas, vai pēc dalībvalsts lūguma ir ierosinājis tās priekšsēdētājs.
4. pants
Šī regula stājas spēkā dienā, kad tā publicēta Eiropas Kopienu Oficiālajā Vēstnesī.
To piemēro no 1996. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1995. gada 22. decembrī

Labels: 1
7
3
8
15